KIRJALLINEN KYSYMYS P-2491/02

esittäjä(t): Pere Esteve (ELDR) komissiolle

(2. syyskuuta 2002)

Aihe: Kaupunkisuunnitteluun liittyvä Real Madrid -jalkapalloseuran sopimus ja vapaa kilpailu

Madridin autonomisen alueen presidentti, Madridin pormestari ja Real Madrid -jalkapalloseuran puheenjohtaja allekirjoittivat 7. toukokuuta 2001 sopimuksen FuencarralEl Pardo-alueella sijaitsevan Paseo de la Castellana, Avenida de Monforte de Lemos, Calle de Pedro Rio ja Calle del Arzobispo Morcillo -katujen ympäröimän kaupunginosan kehittämisestä. Sopimuksen mukaan asianomaiset hallintoviranomaiset toteuttavat kaikki tarpeelliset järjestelyt tämän (noin) 120 hehtaarin kokoisen Real Madridin urheilutilat käsittävän alueen kaupunkisuunnittelua koskevan luokituksen muuttamiseksi. Näin ollen tämä nykyisin yksityiseen urheilukäyttöön luokiteltu 30 000 m2:n alue luokitellaan uudelleen kaikenlaiseen muuhun tarkoitukseen käytettäväksi tilaksi (toimistot, liikkeet, hotellit jne.). Tälle uudelleenluokitellulle alueelle aiotaan rakentaa neljä 54-kerroksista tornitaloa, joiden myynti ja/tai käyttö toisi huomattavia lisätuloja Real Madridille. Näin seura voisi maksaa takaisin huomattavat velkansa ja sillä

olisi kilpailijoitaan vahvempi taloudellinen asema. Yhteisön lainsäädännön mukaisesti Euroopan jalkapalloa on pidettävä yhteisenä markkinana. Espanjalaisen jalkapalloseuran asettaminen tämänkaltaiseen etuoikeutettuun asemaan haittaa muiden espanjalaisten seurojen lisäksi myös muiden EU:n jäsenvaltioiden jalkapalloseuroja, koska kaikkien on käytettävä samoja tavara- ja palvelumarkkinoita sekä urheiluvälineiden että pelaajien ja valmentajien hankkimiseen. Kyse ei ole siitä, etteikö jalkapalloseuroja saisi olla olemassa olipa niiden taloudellinen asema mikä hyvänsä, vaan siitä, että asianomaisen seuran omaisuuden siirtoa ja myyntiä koskevat olosuhteet heijastavat erityistä poliittista ja hallinnollista suosimista, mikä on vastoin reilun kilpailun sääntöjä.

Tätä järjestelyä voitaisiin pitää Real Madridille annettuna valtiontukena, mikä olisi vastoin yhteisön lainsäädäntöä, sillä EY:n perustamissopimuksen VI osaston 87 artiklassa sanotaan, että Jollei tässä sopimuksessa toisin määrätä, jäsenvaltion myöntämä taikka valtion varoista muodossa tai toisessa myönnetty tuki, joka vääristää tai uhkaa vääristää kilpailua suosimalla jotakin yritystä tai tuotannonalaa, ei sovellu yhteismarkkinoille, siltä osin kuin se vaikuttaa jäsenvaltioiden väliseen kauppaan. Valtiontukea koskevaa säännöstä on kierretty naamioimalla tämä järjestely suunnittelutoimeksi. Ei ehkä ole sääntöjen vastaista, että jalkapalloseura haluaa uudelleen luokitella sille kuuluvan alueen, mutta se on sääntöjen vastaista, että sopimuksen kautta tehdyllä uudelleenluokittelulla on suosittu alueen pääomistajaa, Real Madridia. Siksi tätä järjestelyä ei voida mitenkään verrata muihin kaupunkisuunnitteluun ja urheilutoimintaan liittyviin järjestelyihin.

Aikooko komissio tutkia tämän järjestelyn lainmukaisuutta, koska tällainen järjestely voi huomattavasti haitata ja vääristää sellaisen voimakkaasti globalisoituneen talouden alan kuin urheilualan, ja nimenomaan jalkapalloalan vapaata kilpailua? Aikooko komissio tarvittaessa ryhtyä asianmukaisiin toimiin kyseisen epäkohdan korjaamiseksi EY:n perustamissopimuksen 88 artiklan mukaisesti?

Mario Montin komission puolesta antama vastaus

(26. syyskuuta 2002)

Mitä tulee valtiontukea koskevien sääntöjen mahdolliseen rikkomiseen asianomaisessa tapauksessa, komissio muistuttaa, että yhteisöjen tuomioistuimen oikeuskäytännössä vahvistettujen periaatteiden mukaan ainoastaan suoraan tai epäsuoraan valtion varoista myönnettyä etua voidaan pitää Euroopan yhteisön perustamissopimuksen 87 artiklan mukaisena valtiontukena(1).

Komissio toteaa, että asianomaisen alueen uuteen luokitteluun ei näytä sisältyvän suoraa tai epäsuoraa Madridin kaupungin tai Madridin autonomisen alueen varojen siirtämistä. Se, että uusi luokittelu tuo Real Madridille etua, ei sellaisenaan merkitse, että kysymys olisi EY:n perustamissopimuksen 87 artiklan mukaisesta valtiontuesta.

Käytettävissään olevien tietojen perusteella komissio katsookin, ettei asian tutkimiselle EY:n perustamissopimuksen valtiontukea koskevien määräysten nojalla ole perusteita.

(1) Asia C-379/98, Preussen Elektra AG v. Schleswag AG, 13. maaliskuuta 2001, Kok. I-02099.